ກອງປະຊຸມແນະນໍາໂຄງການທຶນເພີ່ມຕື່ມ ທລຍ 3 (2020-2024) ໃຫ້ແກ່ພະນັກງານ ທລຍ ສູນກາງ

**ໂດຍອີງຕາມແຈ້ງການຂອງຫ້ອງວ່າການສໍານັກງານນາຍົກລັດຖະມົນຕີ ສະບັບເລກທີ 524/ຫສນຍ ລົງວັນທີ 1 ພຶດສະພາ 2020 ວ່າດ້ວຍການສືບຕໍ່ປະຕິບັດບັນດາມາດຕະການໃນການປ້ອງກັນ, ສະກັດກັ້ນ ແລະ ແກ້ໄຂ ການລະບາດຂອງພະຍາດ COVID 19 ໃນໄລຍະແຕ່ ວັນທີ 04-17 ພຶດສະພາ 2020, ອີງຕາມຄູ່ມືຈັດຕັ້ງປະຕິບັດ ແລະ ອີງໃສ່ແຜນວຽກປະຈໍາໄຕມາດ 2/2020 ຂອງໂຄງການທຶນເພີ່ມຕື່ມ ທລຍ ໄລຍະທີ 3 ສະນັ້ນ,ໃນລະຫວ່າງວັນທີ 6-7 ພຶດສະພາ 2020 ກອງທຶນຫຼຸດຜ່ອນຄວາມທຸກຍາກ (ທລຍ), ກະຊວງກະສິກໍາ ແລະ ປ່າໄມ້ ຈຶ່ງໄດ້ຈັດກອງປະຊຸມແນະນໍາໂຄງການນີ້ ໃຫ້ແກ່ພະນັກງານ ທລຍ ສູນກາງ ໃນຮູບແບບເວັ້ນໄລຍະຫ່າງ ນໍາໃຊ້ລະບົບການປະຊຸມແບບອອນລາຍ ໂດຍການເປັນປະທານຂອງທ່ານ ຈິດ ທະວີໃສ, ຜູ້ອໍານວຍການ ກອງທຶນຫຼຸດຜ່ອນຄວາມທຸກຍາກ ແລະ ການເຂົ້າຮ່ວມຂອງຄະນະອໍານວຍການ, ພະນັກງານ ທລຍ ສູນກາງໝົດທຸກທ່ານ ຈໍານວນ 34 ທ່ານ, ຍິງ 10 ທ່ານ.**

**ທ່ານ ຈິດ ທະວີໃສ ໄດ້ກ່າວເນັ້ນວ່າ: “ຈຸດປະສົງຂອງກອງປະຊຸມ ແມ່ນເພື່ອສ້າງຄວາມເຂົ້າໃຈເປັນເອກະພາບໃຫ້ແກ່ພະນັກງານ ທລຍ ຂັ້ນສູນກາງໝົດທຸກຄົນ ແລະ ໃຫ້ກໍາໄດ້ໃນດ້ານນະໂຍບາຍ, ລະບຽບຫຼັກການ, ກິດຈະກໍາທີ່ຈະຈັດຕັ້ງປະຕິບັດຂອງແຕ່ລະພາກສ່ວນ ກ່ຽວກັບກິດຈະກໍາປັບປຸງຊີວິດການເປັນຢູ່ ເຊື່ອມສານໂພຊະນາການ ກ່ອນຈະລົງມືຈັດຕັ້ງປະຕິບັດ ໂດຍສະເພາະ ວິທີການ ໂດຍຊຸມຊົນເປັນຜູ້ເຮັດເອງ, ທິດທາງນະໂຍບາຍຂອງລັດຖະບານ ໃນວຽກງານພັດທະນາຊົນນະບົດ ແລະ ແກ້ໄຂຄວາມທຸກຍາກຂອງປະຊາຊົນ”.**

**ທີ່ກອງປະຊຸມໄດ້ມີການນໍາສະເໜີບັນດາກິດຈະກໍາ, ພາລະບົດບາດ ແລະ ໜ້າວຽກຂອງແຕ່ລະຂະແໜງການ, ໜ່ວຍງານ ແລະ ໄດ້ມີການສົນທະນາ, ປຶກສາຫາລື ແລະ ເຈາະຈິ້ມແຕ່ລະຫົວຂໍ້ທີ່ເຫັນວ່າມີຄວາມສໍາຄັນ ຢ່າງກົງໄປກົງມາ ເພື່ອໃຫ້ຄວາມກະຈ່າງແຈ້ງ ແລະ ເອກະພາບໄປໃນລວງດຽວກັນ ໃນນັ້ນ ປະກອບມີຫຼາຍຫົວຂໍ້ທີ່ສໍາຄັນເຊັ່ນ:**

* **ກິດຈະກໍາປັບປຸງຊີວິດການເປັນຢູ່**
* **ກິດຈະກໍາໂພຊະນາການ**
* **ການວາງແຜນພັດທະນາທ້ອງຖິ່ນ**
* **ການປ້ອງກັນຜົນກະທົບທາງດ້ານສັງຄົມ**
* **ກົນໄກການສະແດງຄໍາຄິດຄໍາເຫັນ**
* **ການສ້າງຄວາມເຂັ້ນແຂງໃຫ້ແກ່ຊຸມຊົນ**
* **ວິທີການຈັດຕັ້ງປະຕິບັດ ກິດຈະກໍາໂຄງລ່າງພື້ນຖານ**
* **ນະໂຍບາຍປ້ອງກັນຜົນກະທົບດ້ານສິ່ງແວດລ້ອມ**
* **ການປະເມີນຜົນດ້ານສິ່ງແວດລ້ອມ ແລະ ໄພພິບັດ**
* **ການໄຫຼວຽນຂອງງົບປະມານ**
* **ລະບົບການຈັດຊື້-ຈັດຈ້າງ**
* **ລະບົບການລາຍງານ**
* **ຕົວຊີ້ວັດຂອງ ທລຍ 3 ໄລຍະທຶນເພີ່ມຕື່ມ**
* **ໂຄງຮ່າງການຈັດຕັ້ງ, ພາລະບົດບາດ ແລະ ລະບຽບການຂອງພະນັກງານ ທລຍ**
* **ແຜນການປະຈໍາປີ 2020**